அன்று தமது விடுதலைக்காக போராடிய ஒரு சமூகத்தை, இன்று அவர்களின் விடுதலை என்பது எங்கோ ஒரு மூலையில் இருக்கும் ஐ.நா வின் மூலம்தான் கிடைக்கும் என நம்ப வைத்த பெருமை புலம் பெயர் அமைப்புகள், தூர நோக்கற்ற தமிழ் தலைமைகள் மற்றும் தமிழ் தேசியக் கூட்டமைப்பையே சாரும். குறிப்பிட்ட ஒரு இன மக்களின் விடுதலைக்கு அவ்வின மக்களை ஒன்றிணைக்காமல், பல வல்லாதிக்க அரசுகள் சேர்ந்து இயங்கும் ஒரு அமைப்பு (ஐ.நா) விடுதலை வாங்கித் தரும் என எதிர்பார்ப்பது தவறு. ஐ.நாவின் அரசியல் கொள்கை என்பது சுயாதீனமானதோ அல்லது மக்கள் நலம் சார்ந்ததோ அல்ல. அதன் அங்கத்துவ நாடுகளின் தேவைகளுக்கேற்ப ஐ.நாவின் கொள்கைகளும் தீர்மானங்களும் மாறக்கூடியதே. அந்த வகையில் அமெரிக்க மற்றும் ஐ.நாவுடன் முரண்படாத அதிகார சக்திகள் இலங்கையில் ஆட்சியில் இருக்கும் வரை ஐ.நாவின் கொள்கை எனபது இலங்கை சார்பானதாகவே இருக்கும். அதாவது மக்கள் எதிர்பார்க்கும் இனப்படுகொலை, மனித உரிமை மீறல்கள், போர்க்குற்றம் என்பனவற்றுக்கு நீதியோ, நஷ்ட ஈடோ கிடைக்காது என்பது தான் நிதர்சனம்.